Keywords

Summary



Keywords

1. Õigusaktide ühtlustamine – Meetmed, mis on mõeldud konkurentsinõuetele vastava turu rajamiseks telekommunikatsioonisektoris – Direktiiv 90/388 – Keeld liikmesriikidel kohelda juurdepääsuõiguste andmisel selliste võrkude pakkumiseks avalike telekommunikatsioonivõrkude pakkujaid ebavõrdselt – Olukordade erinevus, mis ei ole diskrimineerimise tuvastamise seisukohast asjakohane

(Komisjoni direktiiv 90/388, mida on muudetud direktiiviga 96/19, artikkel 4d)

2. Õigusaktide ühtlustamine – Telekommunikatsioonisektor – Direktiiv 90/388 – Operaatorite ebavõrdne kohtlemine juurdepääsuõiguste andmisel – Õigustatus – Puudumine

(Komisjoni direktiiv 90/388, mida on muudetud direktiiviga 96/19, ja direktiiv 97/33, artikli 5 lõige 3 ja III lisa)

Summary

1. Direktiivi 90/388 konkurentsi kohta telekommunikatsiooniteenuseturgudel, muudetud direktiiviga 96/19, artikkel 4d, mis nõuab, et liikmesriigid ei kohtleks avaliku telekommunikatsiooni võrkude pakkujaid selliste võrkude pakkumiseks juurdepääsuõiguste andmisel ebavõrdselt, on üldise võrdsuspõhimõtte konkreetne väljendus. Diskrimineerimise keeld, mis on üks ühenduse õiguse aluspõhimõtteid, nõuab, et sarnaseid olukordi ei koheldaks erinevalt, vähemalt juhul, kui selline eristamine ei ole objektiivselt õigustatud.

Selles suhtes ei ole määrav asjaolu, et vabastamine maksudest ja tasudest, mis on seotud telekommunikatsiooni infrastruktuuride rajamise või juurdepääsuõiguse kasutamisega rajatise erinevatele osadele või asjaomase võrgu käitamiseks vajalikele seadmetele, tuleneb seadusest või pigem kohtupraktikast. Mõlemal juhul tuleneb maksuvabastus liikmesriigi sisemisest õiguslikust olukorrast.

Pealegi ei tohi telekommunikatsioonisektori ettevõtjate olukordade võrdlemine piirduda üksnes avaliku teenuse osutamise kohustusega ettevõtjatega. Avaliku telekommunikatsioonivõrgu pakkuja olukorda peaks võrdlema olukorraga, milles on kõik tema konkurendid, kes tegutsevad samuti telekommunikatsiooniturul ja soovivad rajada alternatiivseid võrke. Vastupidisel juhul seataks tõsisesse ohtu ühenduse õigusnormide eesmärk, milleks on konkurentsinõuetele vastava turu rajamine telekommunikatsioonisektoris.

(vt punktid 23–26, 28–29)

2. Varasema operaatori kohustusest hoida infrastruktuurid töökorras ning tagada nende turvalisus ja säilimine ning neid kvalitatiivselt ja kvantitatiivselt arendada, eesmärgiga tagada üldkasutatavate telekommunikatsiooniteenuste osutamine universaalteenusena kogu riigi territooriumil, tulenevate kulude hüvitamine ei ole selline, mis õigustaks direktiivi 90/388 konkurentsi kohta telekommunikatsiooniteenuseturgudel, muudetud direktiiviga 96/19, seisukohast operaatorite erinevat kohtlemist juurdepääsuõiguste andmisel. Kui on tegemist sellise hüvitamisega, siis tuleb vastavalt direktiivi 97/33 vastastikuse sidumise kohta telekommunikatsioonisektoris seoses universaalteenuse ja koostalitlusvõime tagamisega avatud võrguteenuse osutamise põhimõtete kohaldamise teel artikli 5 lõikele 3 koostoimes direktiivi III lisaga arvesse võtta universaalteenuse osutamise netokulu. Ka asjaolu, et varasem operaator on kohustatud läbipaistval ja mittediskrimineerival viisil võimaldama teistele operaatoritele juurdepääsu telekommunikatsiooni baasvõrgule, ei õigusta sellist erinevat kohtlemist.

(vt punktid 30–34)